Sportkoncepció: szabadidősport, diáksport, utánpótlás nevelés

**A XIII. kerületi önkormányzat kiemelten kezeli a kerület több mint 100 éves sportmozgalmát. A sportkoncepciója magában foglalja a testnevelés és sportkultúra valamennyi területét, a gyermekek és felnőttek rekreációs és szabadidős tevékenységétől, a versenysportig. A sportfeladatok együttműködve a nevelési- és oktatási intézményekkel, sportegyesületekkel, kerületi sportszövetségekkel, sportszakemberekkel maradéktalanul, magas színvonalon valósultak meg a 2015–2017 közötti időszakban. Az önkormányzat sportlétesítmény hálózata a fővárosban kiemelkedően korszerű.**

Az országban példaértékű az **egészségügyi szűrő program**, melyet az önkormányzat 1999-benindított el a gyermekek körében. A vizsgálatok lehetőséget adnak a gyermekek fizikai és élettani állapotának meghatározására, és a legmegfelelőbb sportág felé irányítják a diákokat. A bevezetés óta **22 756** test fizikai és **3541** terhelés-élettani mérést, valamint az utolsó két évben **1538** talpnyomás vizsgálatot végeztek a szakemberek.

Az önkormányzat és az iskolák együttműködése **jelentősen korlátozódott** az általános és középfokú oktatási intézmények államosításával és a Tankerületek létrehozásával. A mindennapos testnevelés bevezetése elhamarkodott és átgondolatlan intézkedés volt. A megnövekedett óraszámok még a legjobban felszerelt iskoláink számára is gondokat okoznak, mivel a feltételrendszer nem adott hozzá.

Önkormányzatunk minden **óvodájában** a nevelési program **kötelező eleme a testnevelés**. Minden nevelési intézményünk rendelkezik tornaszobával. Tagóvodáink növekvő mértékben veszik igénybe az intézményen kívüli (önkormányzati, egyesületi) sportlétesítményeket. A kihelyezett testnevelésórák beépültek az óvodai testnevelésbe, mozgásfejlesztésbe.

Az **Angyalföldi Sportközpontban** 550-600 gyermek tornászik, a Bp. Honvéd SE Tüzér utcai uszodájában 285 óvodás sportol hetente rendszeresen, szakmai felügyelet mellett. Sikeres és népszerű az óvodások körében a Vasas SC Birkózó szakosztálya által tartott küzdősport foglalkozások, melyen szakképzett edzők vezetésével hetente 190 gyermek vesz részt. A kerületben összesen **57 sportegyesület** várja az érdeklődő fiatalokat.

Országos és fővárosi szinten is kiemelkedő **diáksport versenyrendszert** működtetünk, anyagi feltételeit egyedül az önkormányzat biztosítja. Az elmúlt években, a versenyrendszerben résztvevők száma folyamatosan nőtt, annak ellenére, hogy a testnevelők a versenyekre való felkészítésre, kísérésre már nem kapnak anyagi támogatást, és az órakeretükbe sem számít be. A diákolimpia programjában **19** iskola, **21** versenyszámban, **6** korcsoportban összesen **14 630** tanulóval vett részt. A diákok összesen **14** sportágban mérték össze tudásukat.

A lakossági **szabadidősport** fejlesztése érdekében a kerület 7 pontján 66 testedző eszközt telepített az önkormányzat, melyek egyaránt alkalmasak az izomerő, a koordinációs képességek fejlesztésére és a test izmainak, ízületeinek nyújtásához, lazításához. A kerület 16 parkjában működtetünk többfunkciós szabadtéri sportpályákat. Az Angyalföldi Természetbarát és Testedző Egyesület az önkormányzat segítségével szervezi a szabadidősport eseményeket, melyeken mintegy 2500-3000 fő vesz részt. Szakmai segítségükkel újjászerveztük a **Nyitott hétvége** programsorozatot, melyen ingyenesen sportolhatnak a lakosaink a kerületi partnerkártyával. 177 napon, 606 óra időtartamban biztosítunk lehetőséget 2 kondicionáló terem, 3 iskolai tornaterem és sportudvar, az Újpalotai úti Sporttelep és a Tahi úti Lőtér előre egyeztetett hétvégi nyitva tartására.

Az önkormányzat az **utánpótlás-nevelő műhelyek** (BHSE, Vasas SC, Csata DSE) kiváló szakmai munkáját folyamatosan támogatja, erkölcsileg elismeri. 2011-től a támogatott egyesületek köre az APLE-vel, ASI DSE-vel és a Wado SE-vel bővült. A sportegyesületek utánpótlását az önkormányzat 2015-2017 között 48 millió Ft-tal támogatta.

A lakosság számára szervezett rendezvényeinket folyamatosan megújítottuk. A **Családi Sportnap** programkínálata a gyerekes családok mellett a fiataloknak is megfelelő kikapcsolódást nyújt. Az elmúlt évekhez képest újdonságként interaktív színpadi műsor is színesítette a programkínálatot. A **Lakóközösségi Napokat** új sport tematikájú helyszínnel és programkínálattal egészítettük ki, mely tovább színesítette az eddig is színvonalas programsorozatot. Az **Angyalfolki Utcabál „mozgásterét”** 20 év után teljes mértékben megújítottuk.